《二月二十八日偕龚梓材邑宰游白云洞在东阳城西十里》
清代·许传霈

平生雅有看山癖，为访名山遍纵迹。此邦山势倍巍峨，双岘八华翠环积。

甑峰之阴深复深，有洞瓮然云滃白。我来春雨初霁时，溪水潺潺乱郊陌。

山隈曲径画图开，正奋足力忘休息。忽惊两岫排碧空，擘破玉龙五千尺。

喷雪霏雾逞奇诡，倒海奔涛自雄特。白日浑讶风雨来，当头幻作金铁掷。

清盈贮成琼玉盆，玲珑长挂珠玑壁。观水须穷水之源，彳亍峰峦奋杖策。

绝顶山势复嶙峋，脚底鸣涛走霹雳。飞瀑竟接石乳泉，一窍晶莹通地脉。

偶然松火试石铫，虎跑惠泉不能敌。我闻有宋多隐逸，手把渔竿谢徵辟。

又闻明季张太傅，凿半月池藉游适。遂初洗得此心清，尚志奚为万乘易。

况是先儒读书处，佳话堪镌一片石。君子所重去故乡，理学文章炳今昔。

何幸先达竟萃此，景行高山两树得。客言胜地不虚来，供奉瓣香藉亲炙。

否则雅事续东园，终古名区开讲席。桃花半坞蒸霞红，松老千株映岚碧。

年年佳气满山林，涵碧翠微见颜色。我是金华后世人，已惭名氏食旧德。

襆被来此或夙缘，愿诛衡茅处山侧。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。